  Майя Бывальцева 8-тӥ шуркынмонэ Пичи Пургаысь С. А. Самсонов нимо ёрос лыдӟетъюртын «Клуб ЮНЕСКО “Содружество павленковских библиотек”» улосвылкуспо мер огазеяськонлэн паськытатэм кенешонэз ортчоз. Со сярысь ёрос администрацилэн пресс-службаез ивортэ. Павленков лыдӟетъюртъёсты азинтон ужпумъёсъя Свердловск, Томск улосвылъёсысь, Пермь шаерысь, Удмуртиысь библиотекарьёс вераськозы. Пичи Пурга ёрос лыдӟиськоннилэн кивалтӥсез Людмила Шумилова пӧртэм выжыысь калыкъёсын ужан амалъёсынызы тодматоз. Кенешонэ огазеяськонлэн кивалтӥсез Наталья Ярославцева, Удмуртиысь лулчеберетъя но туризмъя министр Владимир Соловьёв, Пичи Пурга ёрослэн тӧроез Сергей Юрин пыриськозы шуыса чакламын. Озьы ик ужрадын «Удмуртиысь устоез Павленков лыдӟетъюрт» но «Павленков лыдӟетъюртъёслэн огазеяськонзылэн Удмуртиысь ёзэтэзлэн устоез пусэз» вожвылъяськонъёслы йылпумъянъёс лэсьтозы. Со сяна, куноосты Тыло гуртэ Удмуртиысь калык гожъясьлэн Семён Самсоновлэн музей-юртаз но Вуж Мӧнья гуртысь Чеберлыко киужъёсъя юртэ. Пусъём, кенешон «Библиотеки в структуре межкультурного взаимодействия народов России и стран ближнего и дальнего зарубежья» улосвылкуспо конференци улсын радъяське, со Удмуртиысь Йӧскалык лыдӟетъюртлэн 100 ар тырмонэзлы сӥземын но 7-9 шуркынмонэ ортче. Конференцие Россилэн 14 улосвылъёсысьтыз озьы ик кунгож сьӧрысь – Казахстанысь, Азербайджанысь, Таджикистанысь - куноос вуизы. ВАТСАН Флорентий Павленков – ӟуч издатель, югдытӥсь, публицист, берыктӥсь, мр ужась но кык сюрс гурт лыдӟиськонниослэн «атайзы». Пичи Пурга ёрос лыдӟетъюрт солэн коньдонэныз 1905-тӥ арын усьтэмын. Тегъёс: Лулчеберет Удмуртия ПичиПурга лыдетъюрт Йӧскалыклыдӟетъюрт  